བུ་སློབ་རྣམས་ལ་གདམས་པའི་གསུང་མགུར། ༈ མཚན་ལྡན་བླ་མས་ཐུགས་ཀྱི་སྲས་སུ་འཛིན། །སྙན་བརྒྱུད་གདམས་པའི་བདུད་རྩི་རྩོལ་མེད་གནང། །རང་བྱུང་དོན་ལ་འགག་མེད་སྣང་བ་ཤར། །སྐལ་ལྡན་དོན་ལ་བཞུགས་སོ་ཨེ་ལོ་ཀོ། །དང་པོར་འཁོར་བའི་གནས་ལ་ཡིད་འབྱུང་སྐྱེས། །བར་དུ་རྒྱུ་འབྲས་བསླུ་བ་མེད་པར་གོ །ཐ་མར་གང་ལ་གང་གཏད་མེད་པར་གྲོལ། །ལྷན་སྐྱེས་ནང་ནས་ཤར་རོ་ཨེ་ལོ་ཀོ། །ཤེས་ན་ཆོས་ཀུན་ཡིད་བདེའི་བལྟས་མོ་ཡིན། །མི་ཤེས་བསྡུ་བསྔལ་འཁོར་ལོ་རྒྱུན་མར་འབབ། །སྙན་བརྒྱུད་གཏེར་ཁ་འབྱེད་པའི་ལྡེ་མིག་ཡོད། །ཡིད་བཞིན་ནོར་བུ་རྙེད་པ་ཨེ་ལོ་ཀོ། །འོ་དེ་རྗེས་འཇུག་གི་དད་ལྡན་གདུལ་བྱ་རྣམས། །ཨ་ཧོ་ཕ་ངའི་རྗེས་སུ་འཇུག་འདོད་ན། །ཨེ་མ་དྲན་སྣང་སྒྱུ་མའི་ལམ་ཁྱེར་གྱིས། །བྱས་ཚད་ཆོས་སུ་འགྲོའོ་ཨེ་ལོ་ཀོ། །ཀྱེ་མ་འཁོར་བའི་ངང་ཚུལ་བསམ་པ་ན། །ཧེ་ཧུད་སྡུག་བསྔལ་རྒྱུན་ཆད་མེད་པ་འབྱུང། །ཨ་ལ་ལ་རི་ཁྲོད་དབེན་པར་འགྲོ་ནུས་ན། །འདུན་མ་རྩེ་ལ་འགྲོའོ་ཨེ་ལོ་ཀོ། །ཅེས་པ་འདི་ཡང་ཀུན་དགའ་གྲོལ་མཆོག་གིས་སྦྱར་བའོ། །